Slg. Shwe Min woi awn ai Pyi Thu Tsit magam gun marai 4 jawn wa ai Pajero maw daw hpe KIA Dung 3 ni kaw na Sani Hku mare hta hkap jahkring jep yu ai hta Kani Nang hpam hte hpawn sinat laknak mung lawm rai hkap lu rim ai nga shawng lam hpyen shi sawk ni tsun dan ai re.
August 24 ya shana maga hkying 6 ram aten hta, Waimaw ginwang, Sadung – Sai Law – Man Wing lam hku, Pang Wa magade lung wa yang, Lisu Pyi Thu Tsit marai 4 jawn lung wa ai Pajero mawdaw hpe hkap jahkring san jep yu ai kaw dai zawn mu jep shapraw lu ai re lam, shawng lam hpyen shi sawk ni KNG shiga dap de tsun dan ai.
“Sai Law – Man Wing lam hku na Pang Wa maga de lung wa ai Mawdaw hpe shana jan du wa mahka lung wa ai majaw, n tsen n hten na hkap jep yu ai, hkap jep yu ai hta Kani Nang Hpam hte hpawn sinat gadun langai hte Pyi Thu Tsit hking mung lawm rai hkap mu jep rim la ai, ya dap kata san jep ra ai lam ni hpe san jep taw ding yang re” nga tsun ai.
Dai hkap lu rim ai Lisu Pyi Thu Tsit ni gaw, asak 52 ning re ai Slg. Yaw Han, asak 45 ning re ai Slg. Ngar Thar, asak 18 ning re ai Shd. Thar Cha Ho, asak 21 ning re ai Shd. Lar Si ni re lam chye lu ai.
Dai lu rim ai hta Sinat gadun langai, hpyen hking htau mi hte Kani nang hpam malu masha alaw alam re lam chye lu ai.
Ya ten dai ni hpe KIA Dung 3 shawng lam ginra ni hta rim san jep taw ai rai nna, shan hte hte matut mahkai bungli galaw ai ni hpe san jep shapraw taw nga ai lam matut chye lu ai.
Salang Shwe Min woi awn ai Pyi Thu Tsit hpyen hpung hpe Myen hpyen dap daru magam zing ai hpang hpaw shabawn hpang wa ai rai nga ai.
Lai wa sai shata kaw na KIA Dung 3 ginra de Myen hpyen dap hte pawng hpawm htim gasat hpang wa nna, ndai laman majan gan zim taw nga ai aten ya na zawn, hkawmsa ai hta mu jep ai lam mung rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn